Jong man op kampus vermoor(Argieffoto) Die polisie in Limpopo is op soek na ŉ groep aanvallers wat ŉ man op die kampus van die Universiteit van Venda aangeval en gestenig het. Brig. Motlafela Mojapelo, polisiewoordvoerder, het gesê die voorval het Vrydag in die vroeë oggendure plaasgevind. Die polisie het gereageer op angsbevange oproepe van inwoners oor ŉ persoon wat deur ŉ skare aangeval word. “By hulle aankoms op die kampus het die polisie ŉ man, vermoedelik in sy 20’s, met verskeie wonde en ŉ verskeidenheid voorwerpe soos stokke en klippe rondom hom aangetref. Die skare was reeds uitmekaar,” het Mojapelo gesê. Hy was reeds dood. “Die oorledene het ŉ blou denimbroek, ŉ wit T-hemp en swart Adidas-sokkies sonder skoene aangehad.” Genl.maj. Jan Scheepers, waarnemende polisiehoof in Limpopo, het die voorval – oënskynlik die jongste in ŉ vlaag voorvalle van gepeupelreg – ten sterkste veroordeel. Die slagoffer is nog nie uitgeken nie en die motief vir sy moord nog nie vasgestel nie. Die polisie is besig met ŉ reusesoektog na die skuldiges, het Mojapelo gesê.